שאול אמסטרדמסקי

שאול אמסטרדמסקי (נולד ב-8 באוגוסט 1980 בירושלים) הוא עיתונאי ישראלי זוכה פרס סוקולוב. ראש הדסק הכלכלי ופרשן כלכלי בכיר בחטיבת החדשות של תאגיד השידור הישראלי.

ביוגרפיה
אמסטרדמסקי נולד וגדל בירושלים. הוריו עלו מברית המועצות בשנת 1973. למד בתיכון אחד העם בפתח תקווה. את שירותו הצבאי עשה כקצין במינהל האזרחי.

ב-2007 סיים לימודי תואר ראשון בתוכנית פילוסופיה, כלכלה ומדע המדינה (פכ"מ) באוניברסיטה העברית. במהלך לימודיו באוניברסיטה ואחריהם, עבד בתפקיד זוטר באגף שוק ההון, ביטוח וחיסכון במשרד האוצר.

בנובמבר 2007 הצטרף לצוות העיתונאים שהקים את עיתון "כלכליסט". בתחילה שימש כתב הכנסת של העיתון, במסגרתו סיקר את תקציב המדינה ואת חוק ההסדרים לשנת 2009. בסוף שנת 2009 מונה לראש מערכת החדשות של העיתון, תפקיד אותו מילא במשך כשלוש שנים. במהלך תקופה זו פרסם בין היתר ריאיון עם ראש הממשלה לשעבר, אהוד אולמרט. בספטמבר 2012 בחר לעזוב את התפקיד, ושימש לאחר מכן כתב בכיר של העיתון.

אמסטרדמסקי הִרְבָּה לעסוק בחשיפת דו"חות של ועדות ציבוריות, בעידוד השקיפות ובהנגשת מידע כלכלי לציבור הרחב. תחומי העיסוק המרכזיים של עבודתו העיתונאית הם פנסיה, בריאות וחינוך, תקציב, חרדים ותעסוקה. בשנת 2013 היה חלק בצוות שחשף את תמלילי ועדת טרכטנברג, וכן הוביל, יחד עם הסדנא לידע ציבורי, פרויקט להנגשת תקציב לציבור הרחב. כמו כן, פרסם סדרת כתבות מקיפה ומעמיקה בת עשרה פרקים בשם "אמסטרדמסקי בערבות הפנסיה", אשר סקרה בביקורתיות את תחום הפנסיה בישראל ואת הגורמים המשפיעים עליו. בשנת 2016 פרסם סדרת כתבות בשם "יומן סוכר", בה עסק בצריכת הסוכר המופרזת בקרב האוכלוסייה הישראלית ובסיבות לכך.

אמסטרדמסקי מנהל בלוג פופולרי בשם "תחשוב טעים, יהיה טעים", העוסק בהיבטים כלכליים של הנעשה בישראל וב"מאחורי הקלעים" של העשייה העיתונאית וכן בחייו האישיים.

עם הקמת תאגיד השידור הישראלי מונה אמסטרדמסקי לנהל את הדסק הכלכלי. הדסק כונה "כאן כלכלי" ופעל במספר אפיקים: כתבות טקסט, הסכת שבועי בשם "חיות כיס", סרטוני וידאו בפייסבוק וביוטיוב וכן סדרות תחקירים. במקביל, אמסטרדמסקי השתתף כאורח בתוכניות רדיו וטלוויזיה שונות שהפיק התאגיד.

ב-2018 אמסטרדמסקי יצא לחופשה ללא תשלום, לצורך לימודים באוניברסיטת הרווארד במסלול ניימן לעיתונאים. במרץ 2020 שב לישראל, מוקדם מהצפוי, עקב מגפת הקורונה. חודשיים אחר-כך, החל להגיש ב"כאן 11" את "משחקי הכיס", תוכנית טלוויזיה יומית בענייני כלכלה. מינואר 2021 עד נובמבר 2022, הוגשה התוכנית גם בגרסת הרדיו" ב"כאן ב'" בימי חמישי, יחד עם ליאל קייזר. באפריל 2022 פרש מהגשת התוכנית בכאן 11 אך המשיך לשמש ראש הדסק הכלכלי בתאגיד. בדצמבר 2022 הודיע כי יחדול מלשמש ראש הדסק הכלכלי, ויחל לעסוק בעיקר ביצירת תכנים לכאן דיגיטל. אמסטרדמסקי גם מגיש את התוכנית "הטור של שאול" שמשודרת בחטיבת החדשות בכאן 11.

בינואר 2023 עלתה לשידור "המנגנון" בכאן 11, סדרת ראיונות עומק בהנחייתו של אמסטרדמסקי.

באוגוסט 2022 יצא לאור ספרו, "כסף טוב", בהוצאת כתר.

במרץ 2025 עלתה בכאן הסדרה "מתחת לבלטות" בהנחייתו העוסקת במשבר הדיור בישראל.

 חיים אישיים 
אמסטרדמסקי נשוי ואב לשניים. הוא מתגורר בירושלים. אחיו הוא ליאור אמסטרדמסקי, קומיקאי ותסריטאי.

אמסטרדמסקי מגדיר עצמו כאתאיסט. אביו חזר בתשובה ומנהל אורח חיים דתי.

 פרסים והוקרה 
 חתן פרס סוקולוב לעיתונות הכתובה לשנת 2013. על פי ועדת הפרס, הוא הוענק לאמסטרדמסקי על כך שהעלה לסדר היום את שאלת הפנסיה בישראל באמצעות תחקיריו המעמיקים והמקיפים.
 2023 אות "ספר הזהב" על ספרו "כסף טוב", לאחר שנמכר בלמעלה מ-20 אלף עותקים

קישורים חיצוניים

 "תחשוב טעים, יהיה טעים." - הבלוג של שאול אמסטרדמסקי
 "תחשוב טעים, יהיה טעים" - הבלוג של שאול אמסטרדמסקי בסאבסטקס
 כל הכתבות של שאול אמסטרדמסקי, באתר כלכליסט
  "למה אין שום סיכוי שתהיה לכם פנסיה" - הרצאה של אמסטרדמסקי במסגרת מיזם "12 דקות"

 רוני קובן, פגישה עם שאול אמסטרדמסקי, באתר כאן, 24 בדצמבר 2018

  הפודקאסט חיות כיס

הערות שוליים

קטגוריה:כתבים כלכליים ישראלים
קטגוריה:פובליציסטים ישראלים
קטגוריה:עיתונאים כותבי עברית
קטגוריה:בלוגרים ישראלים
קטגוריה:זוכי פרס סוקולוב
קטגוריה:סגל כלכליסט
קטגוריה:סגל קול ישראל
קטגוריה:סגל תאגיד השידור הישראלי - כתבי כאן חדשות
קטגוריה:סגל תאגיד השידור הישראלי - שידורי הטלוויזיה
קטגוריה:מגישי פודקאסטים ישראלים
קטגוריה:פתח תקווה: אישים
קטגוריה:בוגרי גימנסיה אחד העם (פתח תקווה)
קטגוריה:בוגרי האוניברסיטה העברית בירושלים
קטגוריה:סגל כאן הסכתים
קטגוריה:הגבעה הצרפתית: אישים
קטגוריה:ישראלים שנולדו ב-1980